CELEX: 32021R0734
Language: hu
Date: 2021-05-05 00:00:00
Title: A Bizottság (EU) 2021/734 végrehajtási rendelete (2021. május 5.) az egyes termékek kivitele esetében exportengedély bemutatását előíró mechanizmusra vonatkozó egyedi rendelkezések meghatározásáról szóló (EU) 2021/521 bizottsági végrehajtási rendelet módosításáról

2021.5.6.   
               
               
                  HU
               
               
                  Az Európai Unió Hivatalos Lapja
               
               
                  L 158/13
               
            
         A BIZOTTSÁG (EU) 2021/734 VÉGREHAJTÁSI RENDELETE
         (2021. május 5.)
         az egyes termékek kivitele esetében exportengedély bemutatását előíró mechanizmusra vonatkozó egyedi rendelkezések meghatározásáról szóló (EU) 2021/521 bizottsági végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a kivitelre vonatkozó közös szabályokról szóló, 2015. március 11-i (EU) 2015/479 európai parlamenti és tanácsi rendeletre (1) és különösen annak 6. cikkére,
         mivel:
         
                     (1)
                  
                  
                     A Bizottság 2021. január 30-án elfogadta az (EU) 2021/111 végrehajtási rendeletet (2), amely az (EU) 2015/479 rendelet 5. cikke értelmében exportengedély bemutatásához köti a Covid19-oltóanyagok, valamint az e vakcinák gyártásához használt hatóanyagok, köztük a törzssejtállomány és szaporító sejtbankok kivitelét. Az említett intézkedések hatálybalépésének időpontját követő hat hét elteltével a Bizottság elfogadta az (EU) 2021/442 végrehajtási rendeletet (3), amely az (EU) 2015/479 rendelet 6. cikkének megfelelően 2021. június 30-ig exportengedélyhez köti ugyanezen termékek kivitelét.
                  
               
                     (2)
                  
                  
                     A Bizottság 2021. március 24-én elfogadta az (EU) 2021/521 végrehajtási rendeletet (4), amely az exportengedély megadásának mérlegelésekor figyelembe veendő további tényezőként bevezette annak vizsgálatát, hogy ez az engedély nem veszélyezteti-e az (EU) 2021/442 végrehajtási rendelet hatálya alá tartozó áruk ellátásbiztonságát az Unióban. Ugyanezen rendelet továbbá ideiglenesen felfüggesztette egyes rendeltetési országoknak az (EU) 2021/442 végrehajtási rendelet hatálya alóli mentességét.
                  
               
                     (3)
                  
                  
                     Az (EU) 2021/521 végrehajtási rendelet elfogadására az (EU) 2015/479 rendelet 5. cikke alapján került sor, és az legfeljebb hat hétig alkalmazandó.
                  
               
                     (4)
                  
                  
                     Annak ellenére, hogy Unió-szerte felgyorsult az oltási folyamat, a világjárvány továbbra is súlyos, és az (EU) 2021/521 végrehajtási rendelet preambulumbekezdéseiben leírt feltételek továbbra is fennállnak.
                  
               
                     (5)
                  
                  
                     Az (EU) 2021/521 végrehajtási rendelettel bevezetett egyedi rendelkezéseket ezért 2021. június 30-ig továbbra is alkalmazni kell.
                  
               
                     (6)
                  
                  
                     Izland, Liechtenstein és Norvégia (az EGT-tag EFTA-államok) az Európai Gazdasági Térségről szóló megállapodással összhangban részt vesznek az Unió belső piacán. Az EGT-tag EFTA-államokba irányuló kivitelek legnagyobb részét az Unió által kötött előzetes beszerzési megállapodás alapján valamely tagállam által beszerzett és ezen országoknak továbbértékesített oltóanyagok képezik. Az (EU) 2021/521 végrehajtási rendelet alkalmazása során gyűjtött információk alapján nincs arra utaló jel, hogy a kivitel az EGT-tag EFTA-államokon keresztül más olyan országokba irányulna, amelyek az (EU) 2021/442 végrehajtási rendelet 1. cikkének (9) bekezdése értelmében nem mentesülnek az exportengedélyezési mechanizmus alól. Ezért nem szükséges fenntartani az e mechanizmus alóli mentesség felfüggesztését az EGT-tag EFTA-államokba irányuló export tekintetében.
                  
               
                     (7)
                  
                  
                     Az (EU) 2021/521 végrehajtási rendeletet ezért ennek megfelelően módosítani kell, a módosítás pedig azonnal alkalmazandó.
                  
               
                     (8)
                  
                  
                     Az e rendeletben előírt intézkedések összhangban vannak az (EU) 2015/479 rendelet 3. cikkének (1) bekezdésével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2021/52 végrehajtási rendelet a következőképpen módosul:
            
                        1.
                     
                     
                        Az 1. cikk második bekezdése helyébe a következő szöveg lép:
                        „A felfüggesztés azonban a következő országokra és területekre nem alkalmazandó:
                        
                                    —
                                 
                                 
                                    Andorra,
                                 
                              
                                    —
                                 
                                 
                                    Feröer szigetek,
                                 
                              
                                    —
                                 
                                 
                                    Izland,
                                 
                              
                                    —
                                 
                                 
                                    Liechtenstein,
                                 
                              
                                    —
                                 
                                 
                                    Norvégia,
                                 
                              
                                    —
                                 
                                 
                                    San Marino,
                                 
                              
                                    —
                                 
                                 
                                    Vatikánváros,
                                 
                              
                                    —
                                 
                                 
                                    az Európai Unió működéséről szóló szerződés II. mellékletében felsorolt tengerentúli országok és területek,
                                 
                              
                                    —
                                 
                                 
                                    Büsingen,
                                 
                              
                                    —
                                 
                                 
                                    Helgoland,
                                 
                              
                                    —
                                 
                                 
                                    Livigno,
                                 
                              
                                    —
                                 
                                 
                                    Ceuta és Melilla.”
                                 
                              
                  
                        2.
                     
                     
                        A 3. cikk második bekezdése helyébe a következő szöveg lép:
                        „Ezt a rendeletet 2021. június 30-ig kell alkalmazni.”
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 5-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 83., 2015.3.27., 34. o.
         
         
            (2)  A Bizottság (EU) 2021/111 végrehajtási rendelete 2021. január 29. egyes termékek kivitelének exportengedély bemutatásához kötéséről (HL L 31. I, 2021.1.30., 1. o.).
         
            (3)  A Bizottság (EU) 2021/442 végrehajtási rendelete (2021. március 11.) egyes termékek kivitelének exportengedély bemutatásához kötéséről (HL L 85., 2021.3.12., 190. o.).
         
            (4)  A Bizottság (EU) 2021/521 végrehajtási rendelete (2021. március 24.) az egyes termékek kivitele esetében exportengedély bemutatását előíró mechanizmusra vonatkozó egyedi rendelkezések meghatározásáról (HL L 104., 2021.3.25., 52. o.).